คาดสงกรานต์กระตุ้นยอดค้าปลีกกว่า5พันล.
ศูนย์กสิกรไทยคาดสงกรานต์ปีนี้ กระตุ้นยอดค้าปลีกไม่ต่ำกว่า5,000 ล้าน โตขึ้น กว่า 10 %
8 เม.ย. 2555

ศูนย์กสิกรไทยคาดสงกรานต์ปีนี้ กระตุ้นยอดค้าปลีกไม่ต่ำกว่า5,000 ล้าน โตขึ้น กว่า 10 % 
ศูนย์วิจัยกสิกรไทย รายงานว่า การจับจ่ายซื้อสินค้าและของฝากของคนกรุงเทพมหานคร ในช่วงเทศกาลสงกรานต์ปี 2555 จะสร้างยอดขายให้กับธุรกิจค้าปลีกไม่ต่ำกว่า 5,000 ล้านบาท ขยายตัวเพิ่มขึ้นกว่าร้อยละ 10 เมื่อเทียบกับปีที่ผ่านมา โดยธุรกิจค้าปลีกในกลุ่มห้างสรรพสินค้า และร้านจำหน่ายของฝาก เป็นกลุ่มที่มีโอกาสเติบโตสูง และมีความคึกคักมากที่สุด เพราะเป็นกลุ่มที่คนกรุงเทพมหานครจะไปเลือกซื้อสินค้าในช่วงเทศกาลสงกรานต์มากที่สุด
 ขณะที่การใช้จ่ายในภาพรวมช่วงเทศกาลสงกรานต์ของคนกรุงเทพหานคร ก็จะกลับมาคึกคักมากขึ้นเช่นกัน โดยมีปัจจัยหนุนจากการฟื้นตัวของภาวะเศรษฐกิจ ภายหลังวิกฤตอุทกภัยคลี่คลาย แนวโน้มการขึ้นค่าครองชีพที่อาจจะทำให้ตลาดมีการตื่นตัวจากกำลังซื้อของผู้บริโภคที่เพิ่มขึ้น
นอกจากนี้การทำกลยุทธ์ทางการตลาดที่เข้มข้นก็น่าจะจูงใจให้ผู้บริโภคเกิดการจับจ่ายใช้สอยในช่วงเทศกาลสงกรานต์ โดยกลยุทธ์ทางการตลาดที่ใช้จะเน้นรูปแบบที่เกี่ยวข้องกับเทศกาลสงกรานต์ เพื่อสร้างบรรยากาศให้ผู้บริโภคเกิดความสนใจมากขึ้น เช่น จัดทำโปรโมชั่นลดราคาสินค้าที่เป็นสินค้ายอดฮิตในช่วงเทศกาลสงกรานต์ การเปิดหรือวางจำหน่ายสินค้าคอลเลคชั่นใหม่ที่อาจจะปรับเปลี่ยนฤดูเป็นธีม ซัมเมอร์ 2012 จัดบู๊ท กิจกรรมที่สืบสานประเพณีสงกรานต์ รวมถึงการจัดสถานที่ให้ได้บรรยากาศของเทศกาลสงกรานต์